曾巩
靖安县幽谷亭
横江舍轻楫，对面见青山。
行尽车马尘，豁见水石寰。
地气方以洁，崖声落潺潺。
虽为千家县，正在清华间。
风烟凛人心，世虑自可删。
况无讼诉嚣，得有觞咏闲。
常疑此中吏，白首岂思还。
人情贵公卿，烨烨就玉班。
光华虽一时，忧悸或满颜。
鸡鸣已争驰，骅骝振镳镮。
岂如此中吏，日高未开关。
一不谨所守，名声别妖奸。
岂如此中吏，一官老无瘝。
愔愔谋谟消，汩汩气象孱。
岂如此中吏，明心慑强顽。
况云此中居，一亭众峰环。
崖声梦犹闻，谷秀坐可攀。
倚天巉岩姿，青苍云{左文右扁}斓。
对之精神恬，可谢世网艰。
人生慕虚荣，敛收意常悭。
诚思此忧愉，自应喜榛菅。